**Informatīvais ziņojums**

### “Par 2019. gada 17. oktobra Eiropadomes 27 Eiropas Savienības dalībvalstu (50. panta) formāta sanāksmē un 2019. gada 17. - 18. oktobra Eiropadomē

###  izskatāmajiem jautājumiem”

Šā gada 17. – 18. oktobrī notiks Eiropadome, kuras darba kārtībā ir četri jautājumu bloki: (1) ES daudzgadu budžets 2021-2027. gadam; (2) ES institucionālais cikls; (3) klimata pārmaiņas; (4) citi jautājumi (ES paplašināšanās). Pirms Eiropadomes paredzēta ES 27 dalībvalstu (50. panta) formāta sanāksme par Apvienotās Karalistes (AK) izstāšanos no Eiropas Savienības.

ES 27 DALĪBVALSTU (50. PANTA) FORMĀTA SANĀKSME

Sagaidāms, ka ES sarunvedis Mišels Barnjē informēs par progresu sarunās ar Apvienoto Karalisti (AK) par tās izstāšanos no ES. Iespējams, ja Apvienotā Karalistes būs prasījusi izstāšanās sarunu pagarinājumu, būs jālemj, vai to piešķirt.

Latvijas nostāja. Latvijas prioritāte ir sakārtota AK izstāšanās no ES. Lai to nodrošinātu, esam gatavi izskatīt AK priekšlikumus. Vienlaikus jebkuriem labojumiem Izstāšanās līgumā ir jāsaņem AK un ES 27 dalībvalstu vienprātīgs atbalsts. Ja AK lūdz breksita datuma pagarinājumu, Latvija provizoriski gatava to atbalstīt, lai novērstu AK nesakārtotu izstāšanos. Latvijai ES-AK nākotnes attiecībās svarīgi ir saglabāt pēc iespējas ciešas ekonomiskās un politiskās attiecības, t.sk. sadarbību drošībā, aizsardzībā un ārpolitikā

Eiropadome

*ES daudzgadu budžets*

Eiropadomē iekļauts jautājums par ES daudzgadu budžetu 2021.-2027. gadam. Oktobra Eiropadomē valstu un valdību vadītāju diskusiju plānots balstīt uz Somijas prezidentūras sagatavotu dokumentu (*non-paper*), ko tā izplatīs īsi pirms sanāksmes. Eiropadomes diskusiju rezultāts tiks ņemts vērā, Somijas prezidentūrai atjaunojot sarunu ietvara dokumentu, ar skatu uz vienošanās panākšanu līdz š.g. beigām.

Latvijas nostāja. Latvija atbalsta laicīgu vienošanos par ES daudzgadu budžetu. Vienlaikus jaunā daudzgadu budžeta saturs un kvalitāte ir svarīgāka par konkrētu termiņu. Latvijas prioritātes MFF sarunās nav mainījušās – nepieļaut būtisku finansējuma samazinājumu Kohēzijas un Kopējās lauksaimniecības politikās, panākt tiešmaksājumu izlīdzināšanu lauksaimniecībā, nodrošināt pietiekamu finansējumu Rail Baltica projektam, kā arī nodrošināt pieeju ES centralizēti vadītajām programmām, piemēram “Apvārsnis Eiropa”.

*ES institucionālais cikls*

Eiropadomē paredzēta diskusija par š.g. jūnijā pieņemtās ES Stratēģiskās programmas 2019.-2024. gadam īstenošanu. Pirmās diskusijas par Stratēģiskās programmas īstenošanu notika 18. jūlija un 16. septembra Vispārējo lietu padomēs. Somija Stratēģiskās programmas īstenošanu Padomes ietvaros sākusi trīs virzienos: (1) prioritāšu integrēšana Padomes darbā; (2) Padomes darba pamatā esošo horizontālo principu ievērošana; (3) darba metožu pārskatīšana.

Latvijas nostāja. Svarīgi, lai Eiropas Komisija savā darba programmā izvērstu Eiropadomē apstiprinātās Stratēģiskās programmas prioritātes. Nepieciešams pabeigt raitu ES institucionālo pāreju, apstiprinot jauno Eiropas Komisijas sastāvu, lai ES institūcijas varētu turpināt pilnvērtīgi strādāt.

*Klimata pārmaiņas*

Tāpat Eiropadomes darba kārtībā iekļauts jautājums par klimata pārmaiņām. Sagaidāms, ka Eiropadomē notiks atkārtota atbalsta paušana ES apņemšanās īstenot Parīzes nolīguma saistības. Vienlaikus valstu un valdību vadītāji uzsvērs nepieciešamību izstrādāt un iesniegt Konvencijas Sekretariātam ES ilgtermiņa oglekļa mazietilpīgas attīstības stratēģiju, kā arī aicinās dalībvalstis turpināt darbu pie nacionālo stratēģiju izstrādes.

Latvijas nostāja. Uzsveram apņemšanos īstenot Parīzes nolīguma saistības, izstrādājot ES ilgtermiņa oglekļa mazietilpīgas attīstības stratēģiju. Latvija atbalsta ES mērķi līdz 2050. gadam kļūt par vienu no pirmajiem reģioniem, kas sasniedz siltumnīcefekta gāzu emisiju neto nulles līmeni jeb klimatneitralitāti, intensificējot un paplašinot rīcību klimata pārmaiņu ierobežošanā, vienlaikus sniedzot ieguldījumu gan globālo klimata pārmaiņu mazināšanā, gan ES ekonomikas modernizācijas un konkurētspējas palielināšanā.

*Citi jautājumi*

Atkarībā no 15. oktobra Vispārējo lietu padomes rezultāta sadaļā *citi jautājumi* varētu tikt iekļauta ES paplašināšanās. Plānots pieņemt Padomes secinājumus par Eiropas Komisijas rekomendāciju sākt iestāšanās sarunas ar Albāniju un Ziemeļmaķedoniju.

Latvijas nostāja. Latvija atbalsta pievienošanās sarunu sākšanu ar Albāniju un Ziemeļmaķedoniju.

|  |  |
| --- | --- |
| Iesniedzējs: ārlietu ministrs | E.Rinkēvičs |
| Vīza: valsts sekretāra p.i. | A.Lots |

Reinis Brusbārdis, 67016406

Reinis.Brusbardis@mfa.gov.lv